**Сифилис ауырыуы тураhында белеү кәрәк!**

Иҫкәрмә ҡағыҙы

Сифилис микробының фәнни исеме – тоноҡ спирохета. Микроскопта ул кес-кенә бырауға оҡшап тора. Был тереклек эйәһе хәрәкәтсән, ул, борғаланып-борға-ланып, бер кешенән икенсеһенә күсә һәм үрсей башлай. Сифилис күбеһенсә енси яҡынлыҡ ҡылғандайоға, үбешкәндә лә күсеүе мөмкин. Ул енси бәйләнеш булғанда ғына түгел, тире йәрәхәтенән һәм ҡан аша ла күсә. Йылы ҡанлы организмдарҙан ситтә тоноҡ спирохетаның ғүмере бик ҡыҫҡа булһа ла, был сир һауыт-һаба һәм яҫтыҡ әйберҙәре аша ла йоғоуы ихтимал.

Тән ауыртмағас һәм ҡысытмағас, температура ла күтәрелмә-гәс, сифилислы әҙәм үҙен сирле тип белмәй, шулай булғанға был сирҙең микробы берәүҙән икенсегә күсеп йәшәүен дауам итә.

Сифилис киҙеүенән кешеләрҙе әхлаҡлелек менән тыйнаҡлыҡ һаҡлап тота. Тәрбиәлелеге шикле һәм рухи донъяһы һай булған әҙәм менән енси мөнәсәбәткә ингәндә, сифилис йоҡтороу ҡурҡыны-сы ҙур. Йәмғиәттә эскеселек, наркомания, аҙғынлыҡ һәм енәйәтсе-лек күбәйгәндә, был сир ҙә йышая. Маҡсатлы рәүештә тәрбиә менән шөғөлләнмәйенсә, был сирҙең таралыуын сикләү бик ауыр, ә микро-бы менән көрәшмәйенсә, ошо хәшәрәтте әҙәми заттан арындырып булмай.

Сифилис – һеҙ күҙаллағандан да ҡурҡынысыраҡ ауырыу. Сифилистан дауаланмаған кеше ғәрипкә әйләнә. Был сир, бөтә ағзаларҙы зарарлай.

Организмда сифилисҡа ҡарата иммунитет хасил булмай, шуға күрә микроб эләккән һайын, кеше ҡайтанан сирләй. Үҙенең сирле икәнлеген белә тороп, башҡаларға сир йоҡторған кеше енәйәтсе тип ҡарала. Шуға күрә сифилислы кеше үҙенең енси теләктәрен сикләргә тейеш. Аҙғынлыҡ бөтә илдәрҙә лә ғәйеп һанала. Енси тыйнаҡлыҡ кеше донъяһында ҡиммәтле сифат булып иҫәпләнә.

Йөклө ҡатында сифилис булһа, унан яралғыға йоға. Баланың үле тыуыуы ла ихтимал. Сирҙе иртәрәк белеп алғанда, әсәнең һәм баланың сәләмәтлеген һаҡлап ҡалырға була. Енси инстинктҡа ғына бирелеп хата яһаған әҙәмде меҫкен көнгә ҡалдыра, уны йәшеренеп дауаланырға мәжбүр итә. Был сирҙе, иртәрәк һиҙеп алып дауалағанда, эҙемтәһеҙ бөтөрөп була.

***Был микроб кешегә ҡайһы урындарҙан инә?*** Сифилис микробы организмда, тәүҙә тын ғына, борсолдормайынса, үрсергә тырыша. Ошо зәхмәт, бәлки, енси теләкте лә көсәйтә торғандыр – береһенә эйәләшеү менән, ул үҙенә икенсе ҡорбан таптырып тора. Сифилис сиренең тышҡы билдәләре йыш ҡына башҡа ауырыуҙарға оҡшаш, шул арҡала тәжрибәле табиптар ҙа аптырашта ҡалғылай.

Тоноҡ спирохета кешегә лайлалы тиресә һәм йәрәхәтләнгән тире арҡыры инә, сирленән дә шулар аша йоға. Дөйөмләп күҙаллағанда, ҡыуышлыҡ яһап торған ағзалар лайлалы тиресә менән ҡапланған, улар: ауыҙ эсе, ирен, тел, танау эсе, күҙ, енес ағзалары һәм уларҙың юлдары, бәүел-һейҙек юлы, тура эсәк һәм уның тәбиғи тишеге (анус). Сифилислы кешенең лайлалы тиресәһендәге һәм тиреһендәге тимгелдәр һәм йәрәхәткә оҡшаш тап-эрозиялар – иң ныҡ ҡурҡыныс янаған урындар, сөнки уларҙа тоноҡ спирохеталар тупланып торалар. Сифилис тура мәғәнәлә енси бәйләнешкә ингәндә генә түгел, лайлалы тиресә тейеп кенә киткәндән дә йоға. Хатта, ауыҙҙан алып, икенсе кешегә сигарет биргәндә лә сифилис йоғоу осраҡтары бар.

***Күпме ваҡыттан сир барлыҡҡа килә?*** Тоноҡ спирохета ингәндән һуң уртаса 2–4 аҙна уҙғас, сир башланғанын күреп була. Кеше үҙенең бөтә ағзаларын күрә алмай, шуның арҡаһында поликлиникаларҙа күҙәтеү кабинеттары ойошторолған. Айырым осраҡтарҙа инкубация дәүере 7 көндән алып 5 айға саҡлы булғанлығы ла билдәле.

***Сирҙең беренсе осоро.*** Инкубация дәүере уҙғас, тоноҡ спирохета ингән урында, лайлалы тиресәлә йә иһә тирелә йәрәхәткә оҡшаш эрозия хасил була. Эрозияның аҫҡы өлөшө кимерсәк һымаҡ тығыҙ булып торғанға быны “ҡаты шанкр” тиҙәр, сей ит төҫөндә ялтырап торғанға “ялтырауыҡ йәрәхәт” тип тә әйтәләр.

Эрозия ауыртмағанлыҡтан, сирле әҙәм, быны ябай инфекция тип кенә уйлап, табипҡа мөрәжәғәт итмәй, төрлө дарыуҙар һөртә йәиһә бөтөнләй иғтибарға алмай. Етмәһә, был эрозия дауаланмаһаң да юҡҡа сыға. Эрозия тимгеле тирәһендәге лимфа төйөн-биҙҙәренең ҙурайыуы ла кешелә шик тыуҙырмаҫҡа мөмкин. ҡаты шанкр енес ағзаһы янында булһа, ҡаҫыҡтағы лимфа төйөнө ҙурая. Лайлалы тиресәлә йәки тирелә барлыҡҡа килгән ҡаты шанкр 1–5 аҙнаға яҡын бөтмәй тора, уның бөтөп юғалғанлығы әле һауығыу түгел.

***Сирҙең икенсе осоро.*** Был осор 8–10 аҙнанан башлана. Тоноҡ спирохеталар үрсеп һәм тәрәнгәрәк инеп, бөтә тәнгә тарала. Кеше организмы был микробтар менән көрәшергә тырыша, әле спирохеталар, әле организм еңгән төҫлө була. Шуға бәйле рәүештә тиреләге ҡыҙыл таптар йәки башҡа төрлө тимгелдәр бер барлыҡҡа килә, бер юҡҡа сығып тора. Ауырыу оҙаҡҡараҡ һуҙылған һайын, тиреләге таптар асыҡлыҡ буйынса ла, һаны һәм майҙаны менән дә кәмеүгә табан бара. Тиреләге тимгелдәр, ҡаты шанкр барлыҡҡа килгәндән һуң 2–6 аҙна уҙғас, барлыҡҡа килә, ҡайһы саҡта шанкр бөтмәҫ борон да күҙәтелә.

Сир йоҡторғандан һуң 6–8 аҙна үткәс, тирелә таптар күбәйә. Ауыртыуһыҙ булғанға һәм күҙгә ныҡ ташланып тормағанға, ауырыу кеше был ваҡытта ла уларға иғтибар итмәҫкә мөмкин. Тамаҡ төбөнә тимгел сыҡһа, был ангина һымаҡ ҡына булып тойола. Был осорҙа лимфа төйөн-биҙҙәре урман сәтләүеге ҙурлығына етә.

Сир тағын бөткән кеүек була, әммә уның билдәләре яңыса күренә башлай: ауырыуҙың ҡаштары, керпектәре ҡойола, сәс көйәнән ашалған кеүек була. Муйын-елкә тирәһендә пигментһыҙ таптар барлыҡҡа килә – быны “Венера муйынсаһы” тиҙәр. Йыш ышҡыла торған урындарҙа тиренең төҫө боҙола. Сирҙең тышҡы билдәләре бер кәмеп, бер көсәйеп тороуы бер нисә йылға һуҙыла (2–5 йылға тиклем).

***Сирҙең өсөнсө осоро.*** Был осор 2–5 йылдан башлана. Өсөнсө осорҙағы үҙгәрештәр инде шаҡтай тәрәндә бара, шунлыҡтан тирелә ҡалҡыулыҡлы һәм мозаикалы эҙҙәр барлыҡҡа килә. Һеңерҙә, һөйәктәрҙә, башҡа күп эске ағзаларҙа гумма тип аталған эре төйөндәр хасил була. Аңҡауҙа, баш мейеһендә, бауырҙа – ҡайҙа ғына урынлашмаһын, гуммалар уларҙың эшсәнлеген боҙа. Танауҙа барлыҡҡа килгән сифилис төйөнө тарҡалғас, эйәр һымаҡ соҡорлоҡ ҡалдыра. Һөҙөмтәлә, һулыш алыуы һәм ашау ҡыйынлаша, һөйләшеү ауырлаша. Дауалап, гумма-төйөндәр таралыуын туҡтатып була, әммә инде хасил булып өлгөргән гуммалар эҙемтәһеҙ бөтмәй, улар ағзаларҙа йөй ҡалдыра, һөҙөмтәлә, ағзаларҙың функцияһы боҙолған килеш ҡала.

Ялҡынһыныуҙар иһә сифилистың беренсе осоронан уҡ күҙәтелә. Электән булған ялҡынһыныуҙар бигерәк тә көсәйә: мәҫәлән, бындай ялҡынһыныуҙар ашҡаҙанда, бауырҙа, йөрәк мускулдарында була.

***Сифилистың һуңғы осоро.*** Сифилис 10–20 йыл дауам итеүе мөмкин. Был дәүер эсендә тоноҡ спирохеталар ҙур зыян килтереп өлгөрә. Баш мейеһе зарарланһа, кеше шәхес булараҡ юҡҡа сыға, аҡылын юғалта, һаташа башлай, күҙенә теләһә нимә күренә, хәлһеҙләнә, ябыға. Сифилистан аорта зарарланғанда кинәт үлеү осраҡтары бар. Бауыр зарарланһа, унда цирроз була. Сифилистың төрлө ағзаларға зыяны бихисап.

***Был сирҙе баштан уҡ белеп буламы?*** Ҡаты шанкр барлыҡҡа килгәндән һуң ике-өс аҙна уҙғас, лаборатория шарттарында сирленең ҡанын тикшереп, теүәл диагноз ҡуйып була. Киләсәктә сирлене тағын бер нисә тапҡыр тикшергәс кенә, “сихәтләнде-терелде” тип белешмә бирелә.

***Шикле әҙәм менән енси мөнәсәбәттә булғандарға кәңәш.*** Презерватив һәм һабынлап йыуыныу сифилис йоғоуынан аҙ һаҡлай, шулай ҙа был ике сараны ғына булһа ла үтәү зарур. Сифилис түгел микән, тип аҙ ғына шик тыуғанда ла врач-дерматовенерологҡа күренеү кәрәк!

Енси бәйләнеш ҡапҡанына эләгеп, презерватив ҡулланып өлгөрә алмағанда, тулы өмөтһөҙлөккә бирелмәйенсә генә бот араларын, енси ағзаларҙы һабынлап йыуырға кәрәк. Унан, кибенгәс, енес ағзаларын 0,001 процентлы мирамистин иретмәһе менән эшкәртергә тәкъдим ителә. Эшкәртеү өсөн башҡа дарыуҙар ҙа бар: гибитан, цидипол, хлоргексидин һ.б. Был сараларҙы енси бәйләнештән һуң 2–3 сәғ. эсендә үтәп өлгөрөү мәслихәт. Был процедураны медик башҡарһа бигерәк тә яҡшы. Партнёрҙың сирле икәнлеге билдәле булһа, йоҡҡан сир ҡалҡып сыҡҡансы, алдан дарыуҙар ҡулланыу бар. Быныһын инде фәҡәт табиб билдәләргә тейеш. Бер сара ла тулы гарантия бирмәй, ләкин сир йоҡтороу ҡурҡынысын шаҡтай кәметә. Ҡул һелтәп, бер нисек тә һаҡланмайынса торорға ярамай.

Сир билдәләре булһа, уларҙың таралғанын көтөп торорға кәрәкмәй. Иртәме, һуңмы, барыбер дерматовенерологка күренергә тура киләсәк. Врачтар енси боҙоҡлоҡ менән көрәшһә лә, сирләгән-дәрҙе тотҡарһыҙ ҡабул итә. Сирҙе асыҡлап дауалағанда, күп яҡшы һөҙөмтәләргә ирешеп була. Беҙҙең илдә сифилис ауырыуынан дауалау түләүһеҙ башҡарыла. Сифилисҡа шик булғанда поликли-никалар ҙа хөкүмәт иҫәбенә тикшерә.

***Иҫкәртәбеҙ*!**Дауаланмайынса, сифилис үҙе генә бөтмәй. Сифилис – ҡурҡыныс венерик ауырыу. Баштан белеп дауалағанда был сирҙе эҙемтәһеҙ бөтөрөп була: һуңғы тоноҡ спирохетаны юҡ иткәнсе дауаланырға кәрәк. Дерматовенеролог билдәләгән планды тулыһынса үтәгәндә генә, был сирҙән ҡотолдом тип уйларға була.

Тире-венерология диспансерының

табип-методисы Хәйҙәров М.М.

Текст утверждён Протоклом №131 Лекторской группы ГБУЗ РКВД от 26.03.2024 г.